**УПУТСТВО ЗА ПРИПРЕМУ И СЛАЊЕ ПРИЈАВНЕ ДОКУМЕНТАЦИЈЕ**

**НА КОНКУРС ЗА МОБИЛНОСТ СТУДЕНАТА У СВРХУ СТУДИРАЊА НА ВИСОКОШКОЛСКИМ УСТАНОВАМА У ПРОГРАМСКИМ ЗЕМЉАМА**

Ово упутство намењено је студентима Академије струковних студија Београд који учествују на конкурсима за мобилност у оквиру програма Erasmus+.

Учесник конкурса обавезан је да достави сва документа наведена у конкурсу. Документација, на српском или страном језику наведеном у конкурсу, мора бити адекватна, веродостојна, ажурна, уредна и читка. Документација се доставља у електронском облику, искључиво у PDF формату, на имејл адресу наведену у конкурсу, a учесник конкурса шаље своја документа лично, са свог приватног или службеног имејл налога. Сваки документ појединачно мора бити скениран у одговарајућој резолуцији и снимљен за слање као посебна PDF датотека под препознатљивим називом. Приликом скенирања препоручује се резолуција у опсегу од 150 до 300 dpi, која је у највећем броју случајева довољна да се добије читак скен прихватљивог квалитета и да при томе величина датотеке остане у оквирима који су прихватљиви за слање имејлом. Фотографије докумената НИСУ ПРИХВАТЉИВЕ, без обзира на резолуцију, величину и тип датотека.

Ако се документ састоји од две или више страница, све странице морају бити скупљене у једну датотеку. С друге стране, није дозвољено спајање више различитих докумената у једну PDF датотеку. При одабиру назива датотека, настојати да назив сваке датотеке јасно указује на документ који се у њој налази, као и да садржи име и презиме учесника конкурса. При томе, за називе датотека је обавезно користити искључиво латиничну тастатуру, и то без специфичних српских или страних слова (š, č, ć, đ, ž, ü, é...). Примери прихватљивих назива датотека су:

CV\_Ime Prezime.pdf (биографија кандидата)

Pasos\_Ime Prezime.pdf или Passport\_ Ime Prezime.pdf (копија пасоша)

Polozeni ispiti\_ Ime Prezime.pdf или Transcript of Records\_Ime Prezime.pdf (препис оцена са основних студија)

Polozeni ispiti-MS\_ Ime Prezime.pdf или Transcript of Records-MS\_Ime Prezime.pdf (препис оцена са мастер студија)

Znanje engleskog\_ Ime Prezime.pdf или English proficiency\_ Ime Prezime.pdf (потврда о знању језка)

Motivaciono pismo\_ Ime Prezime.pdf или Cover letter\_ Ime Prezime.pdf

Pismo preporuke\_ Ime Prezime.pdf или Recommendation letter\_ Ime Prezime.pdf

Све датотеке, треба послати као прилог уз један имејл у оквиру кога треба навести основне податке о кандидату: име и презиме, назив одсека на којем кандидат студира, на који конкурс се јавља, за коју високошколску установу се пријављује. Укупна величина датотека (или архиве) због ограничења која намеће мејл сервер ни ком случају не сме да премаши 10 MB. Изузетно, ако је прекорачење незнатно, дозвољено је послати документацију као прилоге уз два сукцесивна имејла, при чему је у тексту имејлова неопходно напоменути да се ради о 1. и 2. делу пријавне документације за кандидата са датим именом (нпр. у Subject имејлова уписати Пријава на конкурс Име Презиме – 1. део и Пријава на конкурс Име Презиме – 2. део).

Свим кандидатима саветујемо да припрему и прикупљање документације обаве благовремено и да комплетну пријаву на конкурс доставе што пре, барем неколико дана пре истека рока, због могућих прекида у раду интернета, загушења на серверу или других проблема.